E halwes Johr später iss im Dorf schun widder gesammelt woor, dißmoo fa e Glock. Noom Balaawer beim letschte Moo war ma vorsichtig unn hats Geld nimmie imme Käärbsche gesammelt. Doodefor hat im Parrhaus e Wuch lang e Lischt ausgelää, wo all hann kenne intraan, wie viel se spende. Sunndaas nomiddaas om 5 hat dann selle s Ergebnis bekannt gebb werre. Massisch Leit ware ins Parrhaus  komm, weil se allegar naseweisisch ware, was sich sammegeläppert hat.  De Parrer hat vorne am Disch gehuckt unn wollt grad mettem Rechne anfange. Iwwer eemoo, fünf vor 5, iss die Deer uffgang  unn wer iss erinnkomm? ... de Gusatv! Gunn Dach hatter ganz dußmaa gegrummelt. Die annere ware all muckmeisjesstill, ma hätt kenne e Stecknoodel falle heere. De Gustav iss  ohne noo rechts oder links se gucke  vorne an de Disch, hat die Lischt genomm unn ganz zittrisch sei Name unn e Zahl druff gekroozelt.  Dann hatter die lischt serickgeleet unn iss widder Richtung Deer, langsam, arig langsam  wie wann er uff ebbes warte däät. Immer noch hatter unner sich geguckt, unn immer noch war kenn Stäärweswärtche se heere. Dann war de Gustav an de Deer, hat die Schlenk in de Hand gehat, hat se noo unne gedrickt  unn do endlich hat de Parrer geruft: Gustav, wart emoo! Saa moo, ich hann awwei gesiehn, du hascht joo 50 Mark doo ingetraa. Mensch, wie willscht du das dann all dei Lebdaa bezahle?  Wie vum Blitz  getroff iss doo de Gustav stehn blieb, hat sich eromgedreht, hat zum erschte Mool seit Monate de Kopp gehob unn de Leit ins Gesicht geguckt. Iwwer sei Backe sinn Treene geloff, sei Aue ware ganz feicht; awwer trotzdem hatter gestrahlt wie e Batscheemer. Joo, Herr Parrer, ich wääß joo, Sie hann recht, hatter gesaat, bezahle kann ich das wärklich nett. Awwer ich hammers lang unn gut iwwerleed  ich kennt doch bestimmt das Geld genau wies letschte Moo widder im Gefängnis absitze!